Oltenii lui Mihai Rotaru au dat piept cu giuleștenii pe stadionul "Ion Oblemenco". A fost un duel interesant atât pe teren, cât și în peluze, acolo unde fanii celor două formații au făcut spectacol.
Universitatea Craiova a primit vizita Rapidului în etapa a 29-a, penultima a sezonului regulat din SuperLiga, dar o parte dintre jucătorii din Bănie au fost nevoiți să intre pe teren și cu gândul la duelul din runda următoare cu FCU.
Și asta pentru că erau la un un singur cartonaș galben de suspendare și astfel puteau rata marele derby al Olteniei. De acest pericol nu a scăpat mijlocașul Lyes Houri, care a fost avertizat în minutele de prelungire ale primei reprize cu Rapid.
Jucătorul francez de 28 de ani, care a și fost schimbat în minutul 65 cu georgianul Anzor Mekvabishvili, nu va fi prezent la duelul cu FCU Craiova, programat duminică, 10 martie, de la ora 20:45, în ultima etapă a sezonului regulat.
Patronul FCSB, Gigi Becali, nu este încântat de evoluțiile pe care le are Lyes Houri la Universitatea Craiova și i-a transmis lui Mihai Rotaru înaintea întâlnirii cu Rapid să-l titularizeze pe Andrei Ivan în locul francezului.
"Craiova îi bate pe Rapid dacă joacă cu Ivan în locul lui Houri, dacă nu… Eu sunt Becali, pot să le spun altora cum să joace. Bine, cu Rotaru îmi permit", a declarat Becali, după victoria obținută de FCSB în fața Petrolului.
Nu a fost prima dată în ultimele zile când patronul liderului a vorbit despre primul "11"pe care oltenii ar trebui să-l folosească împotriva Rapidului. În urmă cu trei zile, la FANATIK SUPERLIGA, Becali chiar i-a făcut echipa omologului său din Bănie.
"I-am transmis echipa pe care să o facă. I-am scris lui Rotaru: «Dacă vrei să nu te bată nimeni, să joci cu Screciu şi Creţu la mijloc, Ivan, Mitriţă, Baiaram şi Markovic în atac. Gata!»
Chiar dacă aceştia sunt valoroşi, nu are fundaş central şi fundaş dreapta. Are 7 jucători foarte buni, nu știe să-i așeze. O să iau campionatul, nu poate nimeni să mă întreacă pe mine", a spus Becali.